Betogers maak amok in SteynsrusArgieffoto: https://pixabay.com ŉ Gemeenskapsaal, ŉ munisipale kantoor en die huis van ŉ plaaslike polisiebeampte is Vrydag in die vroeë oggendure in Steynsrus in die Vrystaat met petrolbomme bestook en beskadig. Kapt. Stephen Thakeng, polisiewoordvoerder, het gesê die voorvalle het omstreeks 01:00 plaasgevind nadat onrus vroeër vandeesweek in die omgewing uitgebreek het. “ŉ Groep van nagenoeg 100 mense het Woensdag by die Matlwangtlwang-gemeenskapsaal saamgekom aangesien hulle ontevrede was omdat tien mense glo deur die plaaslike munisipaliteit aangestel is, sonder dat behoorlike prosedures gevolg is,” het Thakeng gesê. “Die groep het daarop aangedring om die burgemeester te sien. Die burgemeester kon egter nie na die saal gaan nie, waarna die betogers op ŉ verwoestingstog gegaan het.” Volgens Thakeng is die Matlwangtlwang-gemeenskapsaal aan die brand gesteek asook ŉ verbygaande voertuig van ŉ inwoner van Viljoenskroon. Skade van nagenoeg R520 000 is tydens dié voorval aangerig. “Die geweld het Vrydagoggend weer opgevlam waartydens nóg ŉ gemeenskapsaal en die ander geboue aan die brand gesteek is. Die koste van vanoggend se skade moet nog vasgestel word,” het Thakeng gesê. Beamptes van die polisie se openbareorde-eenheid is na die toneel ontbied om die situasie in bedwang te bring. Die polisie ondersoek sake van openbare geweld en brandstigting. Niemand is nog in verband met die voorvalle in hegtenis geneem nie.